PROTEST: Hŕstka mladých ľudí protestovala pred kórejskym veľvyslanectvom
 
Bratislava 24. júla (TASR) - Vyjadriť solidaritu so štrajkujúcimi robotníkmi v juhokórejskom meste Pchjongtchek bolo cieľom dnešnej protestnej akcie pred kórejským veľvyslanectvom v Bratislave. Hŕstka mladých ľudí písomne požiadala ambasádu, aby o solidárnej akcii informovala oficiálne miesta v Južnej Kórei. Kórejský vicekonzul v SR Byong-do Kim im prisľúbil, že tak urobí.
Protestujúci tak reagovali na aktuálny prípad z Kórey, týkajúci sa obsadenia továrne spoločnosti Ssangyong Motors zamestnancami, ktorých firma plánuje prepustiť kvôli bankrotu. Ide o 1700 zo 7000 pracovníkov a 300 príležitostných. Tí s požiadavkou neprepúšťať a nepraktizovať outsourcing pracovných síl vyšli do štrajku, na čo nasledoval zásah polície a údajne násilníkov najatých firmou. Zamestnanci zostali v priestoroch fabriky, ktorú polícia obkľúčila. Médiá informovali, že sú tak odrezaní od zdrojov jedla a pitnej vody a firma im bráni kontakt s lekármi.
Dnešný protest zorganizoval Michal Tulík z bratislavskej organizácie Priama akcia, ktorá je slovenskou sekciou Medzinárodnej asociácie pracujúcich a pripojilo sa k nemu päť ďalších ľudí. Kimovi, ktorý sa s protestujúcimi stretol, Tulík odovzdal list za organizáciu a ďalšie štyri rovnakého znenia individuálne pripojili ďalší. Zasadzujú sa v ňom o okamžité splnenie požiadaviek štrajkujúcich a blokádu fabriky označujú za neprijateľnú.
"Protestom upozorňujeme, že vývoj konfliktu sledujeme a nebudeme sa len prizerať udalostiam, za ktoré nesie zodpovednosť Kórejská republika," povedal Tulík.
Vicekonzul označil celú konfrontáciu v Pchjongtcheku za "nešťastnú" udalosť, ktorá by sa mala čoskoro vyriešiť k spokojnosti oboch strán. Podotkol, že spoločnosť riadne vyhlásila bankrot a k blokáde sa vyjadril, že kontakt s lekármi štrajkujúci majú. Odvolal sa pritom na tlačovú konferenciu lekárov, ktorí sa k robotníkom dostali, hoci konštatovali, že v dobrom zdravotnom stave nie sú.
Listy slovenských protestujúcich Kim zašle na vedomie kórejskému ministerstvu zahraničných vecí v Soule.

UPOZORNENIE: TASR k správe ponúka fotoreportáž.
sto pa

Na snímke transparenty protestujúcich pred Kórejským veľvyslanectvom na Dunajskej ulici v Bratislave, kde vyjadrujú podporu a solidaritu pracovníkom automobilky Ssangyon Motors 24. júla 2009. 
FOTO TASR - Martin Baumann